
บทนำ


ประเทศไทยเป็นประเทศที่ประชากรส่วนใหญ่นับถือพุทธศาสนา  เมื่อมีการตายเกิดขึ้นในหมู่บ้านหรือชุมชนที่มิใช่เมืองหลวงนั้น  ถ้าย้อนไปดูในอดีตจะเห็นได้ว่าญาติพี่น้อง  หรือทุกคนในชุมชนหรือหมู่บ้านจะช่วยกันในการจัดการศพของผู้ตาย  ซึ่งส่วนใหญ่จะช่วยเหลือกันไม่ว่าจะเป็นข้าวสาร  อาหารต่าง  ๆ  เพื่อนำมาประกอบเลี้ยงผู้ที่เดินทางมาร่วมเคารพศพและไว้อาลัยเป็นครั้งสุดท้าย  ส่วนที่ไม่ได้นำอะไรไปช่วยเหลือก็จะช่วยลงแรงช่วยเหลือในด้านต่าง ๆ จนงานศพเสร็จลุล่วงโดยเฉพาะในวันเผาศพทุกคนจะช่วยกันนำไม้พื้นไปสุมในเชิงตะกอนเพื่อเผาผู้ตาย  ซึ่งกระทำกันสืบทอดกันมาทุกภาคของประเทศ  และเป็นเวลายาวนานปัจจุบันแม้เทคโนโลยีที่ทันสมัยเข้ามามีส่วนช่วยทุกคนในสังคม  แต่ยังมีอีกหลายท้องที่ที่คงความเป็นเอกลักษณ์ดังกล่าวอยู่บ้าง  ซึ่งส่วนมากจะเป็นท้องที่ที่อยู่ห่างไกลในเขตชนบท  จึงน่าจะถือได้ว่าการช่วยเหลือกันเมื่อมีผู้ใดถึงแก่ความตาย  กระทำกันเป็นประเพณีสืบทอดเป็นวัฒนธรรมประจำถิ่นของแต่ละภาคของประเทศไทย  และมิใช่เฉพาะแต่ชาวพุทธเท่านั้นที่มีประเพณีดังกล่าว  ประชาชนที่นับถือศาสนาอื่นก็มีประเพณีที่กล่าวข้างต้นด้วยเหมือนกัน  เช่น  ประชาชนที่นับถือศาสนาอื่นก็มีประเพณีที่กล่าวข้างต้นด้วยเหมือนกัน  เช่น  ประชาชนที่นับถือศาสนาอิสลามก็มีการช่วยเหลือกันในการทำศพผู้ตายเหมือนกัน  แต่จะแตกต่างกันก็เห็นเป็นพิธีกรรมทางศาสนาเท่านั้น


เมื่อประเพณีที่ดีงามที่คนไทยได้สืบทอดกันมานานได้เกิดวิวัฒนาการจากหมู่บ้านหรือท้องถิ่นโดยมีผู้นำหมู่บ้านหรือท้องถิ่นจะเป็นผู้เรี่ยไรเก็บเงินหรือสิ่งของต่าง ๆ จากลูกบ้านที่พร้อมใจกันบริจาคช่วยเหลือญาติผู้ตาย   แล้วมีตัวแทนไปมอบให้แก่ผู้ตายเพื่อเป็นการช่วยเหลือและเยี่ยวยาเบื้องต้น  บรรเทาความเดือดร้อนในการต้องการจัดการทำศพผู้ตาย  และช่วยเป็นกำลังใจแก่ผู้ที่มีชีวิตอยู่โดยคำนึงถึงว่าสิ่งของที่บริจาคเป็นการทำบุญช่วยเหลือเพื่อนผู้ทุกข์ยาก  และจะได้เป็นทุนรอนไว้เลี้ยงดูครอบครัวของผู้ตายต่อไป


การจัดการในลักษณะดังกล่าวนี้ได้เจริญเติบโตขึ้นเรื่อยมีกลุ่มคนที่คิดหาหนทางในการหาประโยชน์จากการช่วยเหลือกันในงานศพโดยเริ่มมีกลุ่มบุคคลรวมตัวกันแล้วหาสมาชิกที่เป็นเพื่อนบ้านแล้วมีข้อตกลงกันว่าจะเก็บเงินตามที่ตกลงกันแล้วนำไปช่วยเหลือญาติของสมาชิกที่ตาย  ซึ่งในการดำเนินการในระยะเริ่มแรกไม่ปรากฏปัญหาแต่อย่างใด  ประชาชนที่ตกลงเข้าเป็นสมาชิกก็ได้รับประโยชน์แล้วเห็นความสำคัญในการช่วยเหลือกันในลักษณะของการทำบุญ  เป็นการกุศลสาธารณะช่วยเหลือกันในหมู่สมาชิกที่ตกลงเข้าร่วมกันนั้น  เมื่อถึงแก่ความตาย  กิจการดังกล่าวได้ขยายวงกว้างไปทั่วประเทศ  และถือเป็นการประกันชีวิตในรูปแบบของชาวบ้านก็น่าจะไม่ผิดนัก


แต่ต่อมาเมื่อกิจการในเรื่องที่เกี่ยวข้องกับการตายมีมากขึ้นกลุ่มบุคคลที่คิดไม่ชอบเริ่มมองหาหนทางที่จะได้ประโยชน์ที่มิควรได้โดยชอบจากกิจการที่เกี่ยวกับการจัดการศพนี้ในบางท้องที่จึงมีกรณีฟ้องร้องกันว่าหัวหน้ากลุ่มหรือผู้จัดการกลุ่มเก็บเงินได้ไปแล้วหลบหนีหายไปหมดเลยไม่นำเงินที่จะต้อง
มอบแก่สมาชิกที่ตายไปมอบเหมือนอย่างที่เคยปฏิบัติ  จึงมีปัญหาถึงโรงถึงศาลกันขึ้น   รัฐเห็นว่าถ้าปล่อยเฉยไว้เฉยคงไม่ดีแน่ประชาชนที่สุจริตจะต้องเดือดร้อนอาจเกิดความวุ่นวายขึ้นในบ้านเมืองได้   ประชาชนที่
เป็นสมาชิกกลุ่มเหล่านี้มีจำนวนมาก  รัฐบาลในสมัยนั้นจึงได้ออกประกาศคณะปฏิบัติฉบับที่ ๒๘๗   ลงวันที่ ๒๔  พฤศจิกายน  พ.ศ. ๒๕๑๕  มาเพื่อควบคุมการดำเนินกิจการเกี่ยวกับการตายของกลุ่มบุคคลต่าง ๆ ขึ้นโดยกำหนดให้มีการขึ้นทะเบียนมีการควบคุมการดำเนินงานของกลุ่มในด้านการเงินและบัญชีเพื่อป้องกันกลุ่มบุคคลที่แสวงหาประโยชน์ที่มิควรได้โดยชอบด้วยกฎหมายเข้ามาหากินกับกิจการจัดการศพ  แต่การออกประกาศคณะปฏิวัติฉบับดังกล่าวข้างต้นไม่สามารถป้องปราบพวกทุจริตคิดมิชอบจากการตายของผู้อื่นได้  และยังมีแนวโน้มจะเพิ่มกลุ่มบุคคลที่กระทำผิด  หรือฝ่าฝืนประกาศคณะปฏิวัตินี้มากขึ้นเรื่อย ๆ 


รัฐจึงได้ออกกฎหมายเพื่อควบคุมการดำเนินกิจการของงานเกี่ยวกับการตายนี้โดยได้ยกเลิกประกาศคณะปฏิวัติฉบับที่ ๒๘๗ ลงวันที่  ๒๔  พฤศจิกายน  พ.ศ. ๒๕๑๕  และออกกฎหมายเป็นพระราชบัญญัติการฌาปนกิจสงเคราะห์  พ.ศ. ๒๕๑๗  ซึ่งมีผลบังคับใช้ตั้งแต่วันที่  ๒๗  มิถุนายน  ๒๕๑๗  เป็นต้นมา  โดยพระราชบัญญัติดังกล่าวนี้มีสาระสำคัญ  ดังนี้


๑. กำหนดบทวิเคราะห์ศัพท์ไว้ในพระราชบัญญัติว่า    “การฌาปนกิจสงเคราะห์”   หมายความว่ากิจการที่บุคคลหลายคนตกลงเข้าร่วมกันเพื่อทำการสงเคราะห์ซึ่งกันและกันในการจัดการศพหรือจัดการศพและสงเคราะห์ครอบครัวของบุคคลหนึ่งบุคคลใดที่ตกลงเข้าร่วมกันนั้นซึ่งถึงแก่ความตายและมิได้ประสงค์จะหากำไรเพื่อแบ่งปันกัน


๒.  นอกจากนั้น  ยังกำหนดนิยามศัพท์  คำว่า  สมาคมฌาปนกิจสงเคราะห์  เงินค่าสมัคร  เงินสงเคราะห์  พนักงานเจ้าหน้าที่  นายทะเบียนอธิบดี  และปลัดกระทรวงไว้ในพระราชบัญญัตินี้


๓.  ได้แบ่งกิจการฌาปนกิจสงเคราะห์ที่ดำเนินกิจการโดยบุคคลทั่วไปในรูปแบบของ “สมาคมฌาปนกิจสงเคราะห์”  และในส่วนที่ดำเนินการโดยรัฐ  เรียกว่า  “การฌาปนกิจสงเคราะห์”  


๔.  กำหนดให้อยู่ในความรับผิดชอบของกรมประชาสงเคราะห์  และมีรัฐมนตรีว่าการกระทรวงมหาดไทยเป็นผู้รักษาการตามพระราชบัญญัติ


๕. มีข้อห้ามมิให้บุคคลใด  นอกจากสมาคมฌาปนกิจสงเคราะห์และการฌาปนกิจสงเคราะห์ใช้คำแสดงชื่อในธุรกิจว่า  “ฌาปนกิจสงเคราะห์”  หากฝ่าฝืนมีโทษปรับ


๖. กำหนดให้สมาคมฌาปนกิจสงเคราะห์จะมีวัตถุประสงค์นอกจากการฌาปนกิจสงเคราะห์ด้วยมิได้  และต้องมีข้อบังคับและต้องจดทะเบียนเมื่อจดทะเบียนแล้วมีฐานะเป็นนิติบุคคล  อีกทั้งห้ามมิให้ตั้งสาขาสมาคมฌาปนกิจสงเคราะห์


๗.  กำหนดให้มีผู้เริ่มก่อการจัดตั้งสมาคมฌาปนกิจสงเคราะห์มีจำนวนไม่น้อยกว่าเจ็ดคน  ต้องขึ้นคำขอจดทะเบียนต่อนายทะเบียนประจำจังหวัด  (คือผู้ว่าราชการจังหวัดทุกจังหวัด)  พร้อมข้อบังคับเมื่อมีการจดทะเบียนตั้งสมาคมฯ  แล้วให้ประกาศในราชกิจจานุเบกษา


๘.  กำหนดหลักเกณฑ์และวิธีการในการแก้ไขเพิ่มเติมข้อบังคับ  อีกทั้งการเปลี่ยนตัวกรรมการต้องกระทำต่อนายทะเบียน  หากฝ่าฝืนมีโทษทางอาญา


๙.  กำหนดให้มีการประชุมใหญ่ปีละหนึ่งครั้งแต่จะประชุมใหญ่มากกว่าหนึ่งครั้งต่อปีก็ได้  เพื่อให้สมาชิกเข้ามาตรวจสอบการบริหารงานของผู้เป็นกรรมการสมาคมฯ  อีกทั้งในกรณีการแก้ไขข้อบังคับ
หรือการเลือกตั้งผู้บริหาร (กรรมการ)  ต้องมาจากการเลือกตั้งของสมาชิก ในการประชุมนี้กฎหมายได้กำหนดองค์ประชุมไว้ในการประชุมด้วย


๑๐.  กำหนดให้สมาคมฯ  มีสิทธิเรียกเก็บเงินค่าสมัคร  เงินค่าบำรุง  และเงินสงเคราะห์  ตามจำนวนที่กำหนดในกฎหมาย  และยังได้ให้สิทธิสมาคมฯ  เรียกเก็บเงินสงเคราะห์ไว้ล่วงหน้าเพื่อสำรองจ่ายเป็นค่าจัดการศพได้  และหากฝ่าฝืนมีโทษทางอาญา


๑๑.  กำหนดให้สมาคมฯ  มีสิทธิหักเงินจำนวนหนึ่งไว้จากเงินสงเคราะห์เพื่อเป็นค่าใช้จ่ายในการดำเนินกิจการของสมาคมซึ่งขึ้นอยู่กับฐานะของสมาคมฯ  ที่มีสมาชิกมากน้อยกว่ากัน


๑๒.  กำหนดให้กรรมการสมาคมฯ  ไม่มีสิทธิได้รับค่าจ้างแต่ให้รับเบี้ยประชุม  ค่าพาหนะโดยวางระเบียบในการจ่ายเงินไว้ด้วย


๑๓.  กำหนดโทษทางอาญาสำหรับผู้ชักชวนชี้ช่องให้เข้าเป็นสมาชิกสมาคมฯ  ที่ไม่จดทะเบียนและเข้าเป็นสมาชิกสมาคมฯ  โดยได้รับประโยชน์ตอบแทนเป็นเงินหรือทรัพย์สินอื่น


๑๔.  กำหนดวัน  เวลา  เพื่อทำการของสมาคมฯ  ไว้ให้ชัดแจ้งและสมาคมฯ  ต้องจัดให้มีทะเบียนสมาชิกและต้องส่งทะเบียนดังกล่าวแก่นายทะเบียนเมื่อสิ้นเดือนมิถุนายน และเดือนธันวาคมของทุกปี


๑๕.  กำหนดให้สมาคมฯ  ต้องจัดให้มีบัญชีแสดงฐานะการเงิน  และต้องทำบัญชีงบดุลเสนอต่อที่ประชุมใหญ่  เพื่อให้สมาชิกได้ตรวจดูได้ด้วย  อีกทั้งต้องเก็บรักษาเอกสารทางการเงินไว้ไม่น้อยกว่าสิบปี


๑๖.  กำหนดให้อำนาจทะเบียนสั่งให้คณะกรรมการสมาคมฯ  เรียกประชุมใหญ่วิสามัญเพื่อพิจารณาและวินิจฉัยปัญหา  หรือกิจการของสมาคมฯ  และมีอำนาจสั่งเพิกถอนมติที่ประชุมใหญ่ของสมาคมที่ฝ่าฝืนต่อกฎหมายหรือข้อบังคับของสมาคมฯ  ได้


๑๗.  กำหนดอำนาจหน้าที่ของเจ้าพนักงาน  ในการตรวจสอบกิจการและฐานะทางการเงินของสมาคมฯ โดยมีอำนาจเข้าไปตรวจสอบกิจการและฐานทางการเงินของสมาคมฯ  โดยมีอำนาจเข้าไปตรวจสอบในสำนักงาน  หรือสั่งให้กรรมการ  ส่งหรือแสดงบัญชีและเอกสารของสมาคมฯ  หรือสอบถามบุคคลที่เกี่ยวข้องกับสมาคมฯ


๑๘.  กำหนดเหตุแห่งการเลิกสมาคมฯ  และให้อำนาจนายทะเบียนสั่งเลิกสมาคมฯ  ในกรณีที่มีเหตุตามกฎหมายกำหนดไว้  และให้สิทธิกรรมการอุทธรณ์คำสั่งเลิกสมาคมฯ  ต่อปลัดกระทรวงมหาดไทยได้และให้อำนาจศาลสั่งเลิกสมาคมฯ  ในกรณีที่นายทะเบียนเพิกเฉยหรือไม่ปฏิบัติตามอำนาจหน้าที่  เมื่อผู้มีส่วนได้เสียร้องขอ


๑๙.  กำหนดให้มีการชำระบัญชีสมาคมฯ  ที่ต้องเลิกโดยให้นำความในบรรพ ๓  ลักษณะ  ๒๒  หมวด  ๕  แห่งประมวลกฎหมายแพ่งและพาณิชย์ว่าด้วย  การชำระบัญชีห้างหุ้นส่วนจดทะเบียน  ห้าง
หุ้นส่วนจำกัดและบริษัทจำกัดมาใช้บังคับโดยอนุโลม  อีกทั้งเมื่อได้ชำระบัญชีแล้วถ้ามีทรัพย์สินเหลืออยู่จะแบ่งให้แก่สมาชิกไม่ได้  ต้องโอนไปให้แก่นิติบุคคลอื่นตามที่ระบุในข้อบังคับ  หรือตามที่ที่ประชุมใหญ่ได้มีมติ  แต่ถ้าไม่ได้ระบุดังกล่าวให้ทรัพย์สินนั้นตกเป็นของรัฐ


๒๐.  กำหนดให้ส่วนราชการ  องค์การของรัฐ  และรัฐวิสาหกิจ  ที่ประสงค์จะดำเนินกิจการการฌาปนกิจสงเคราะห์ต้องปฏิบัติตามระเบียบกระทรวงมหาดไทย  และถือว่างานฌาปนกิจสงเคราะห์เป็นงานอันอยู่ในอำนาจหน้าที่ของส่วนราชการ  องค์การของรัฐและรัฐวิสาหกิจนั้น  ๆ


๒๑.  กำหนดบทกำหนดโทษทางอาญาสำหรับบุคคลที่ฝ่าฝืนกฎหมายนี้ด้วย


ดังนั้นจึงเห็นไว้ว่ากิจการเกี่ยวกับงานศพหรือชื่อเป็นทางการเรียกว่า “การฌาปนกิจสงเคราะห์”  นั้นได้วิวัฒนาการมาตลอดและรัฐจำต้องมีกฎหมายควบคุมและกำกับดูแลผู้ดำเนินกิจการสมาคมฯ ให้เป็นไปด้วยความเรียบร้อย  มิให้ผู้ใดก่อให้เกิดความเสียหาย  ต่อประชาชนที่เป็นสมาชิกสมาคมฯ  เพิ่มมากขึ้น


อย่างไรก็ตาม ยิ่งห้ามปราบ ป้องกันก็เหมือนกับยิ่งยุ สืบเนื่องจากภายหลังที่พระราชบัญญัติการฌาปนกิจสงเคราะห์  พ.ศ. ๒๕๑๗  มีผลบังคับใช้แล้วเป็นต้นมายังมีกลุ่มคนที่แสดงหาประโยชน์อันมิควรได้จากกิจการการฌาปนกิจสงเคราะห์อยู่เนื่อง ๆ เนื่องจากกฎหมายยังมีช่วงโหว่ให้ผู้ทุจริตทั้งหลายยังหาช่องทางในการหาผลประโยชน์จนก่อให้เกิดความเสียหายต่อสมาชิก  ซึ่งมีเรื่องร้องเรียนและเป็นข่าวอยู่ในหลายจังหวัดโดยเฉพาะทางภาคตะวันออกเฉียงเหนือ


ด้วยเหตุผลดังกล่าวรัฐยังเล็งเห็นความสำคัญและเพื่อป้องปราบการกระทำที่มิชอบ  มิให้เกิดขึ้นอันสร้างความเดือนร้อนและประชาชนซึ่งเป็นสมาชิกสมาคมฯ  ขยายวงกว้างออกไปอีกมากกว่าเดิม  กรมประชาสงเคราะห์(ขณะนั้น)ฐานะผู้รับผิดชอบในการกำกับดูแลและควบคุมการดำเนินงานฌาปนกิจสงเคราะห์ จึงได้พิจารณายกร่างพระราชบัญญัติการฌาปนกิจสงเคราะห์ขึ้นใหม่โดยมีรายละเอียดดังที่จะกล่าวต่อไป

คำอธิบายเรียงมาตราตามพระราชบัญญัติการฌาปนกิจสงเคราะห์ พ.ศ.2545  โดย นายประกิต  สนธิรัตน  ผู้อำนวยการกองนิติการ  

คำอธิบายเรียงมาตราตามพระราชบัญญัติการฌาปนกิจสงเคราะห์ พ.ศ.2545  โดย นายประกิต  สนธิรัตน  ผู้อำนวยการกองนิติการ  

